# Koulun uskonnolliset tilaisuudet ja juhlat

Koulun opetuksen ja kasvatuksen perustana on suomalainen kulttuuri, joka rikastuu eri kulttuureista tulevien ihmisten myötä. Koulu tukee oppilaan oman kulttuuri-identiteetin rakentumista, edistää suvaitsevaisuutta ja kulttuurien välistä ymmärtämystä.

### Uskonnolliset tilaisuudet

Erilaiset juhlaperinteet ovat osa suomalaista kulttuuria. Juhlaperinteisiin kuuluu tietty osuus uskonnollista ainesta osana yleissivistystä. Koulun on hyvä tehdä kokonaisarvio etukäteen erilaisia tilaisuuksia järjestettäessä, mikä on tilaisuuden tarkoitus, ja miten tilaisuuteen mahdollisesti liittyvä uskonnollinen aines ymmärretään osana koko tilaisuutta.

Koulu voi järjestää uskonnollisia tilaisuuksia kuten jumalanpalveluksia ja uskonnollisia päivänavauksia. Nämä tilaisuudet ovat uskonnon harjoittamista. Perustuslain mukaan ketään ei voida velvoittaa osallistumaan omantuntonsa vastaisesti uskonnon harjoittamiseen. Vapaus olla osallistumatta uskonnolliseen tilaisuuteen ja toimitukseen on riippumaton yhdyskunnan jäsenyydestä. Näin ollen myöskään tiettyyn uskonnolliseen yhdyskuntaan kuuluvia ei voida velvoittaa osallistumaan asianomaisen uskonnollisen yhdyskunnan uskonnollisiin tilaisuuksiin ja toimituksiin.

Uskonnollisiin tilaisuuksiin osallistumisesta päättää peruskoulussa oppilaan huoltaja. Oppilaan huoltaja ilmoittaa, osallistuuko oppilas uskonnollisiin tilaisuuksiin ja toimituksiin vai ei. Ilmoituksen jälkeen koulu huolehtii siitä, että oppilaan osallistuminen uskonnolliseen tilaisuuteen tai toimitukseen taikka siihen osallistumatta jättäminen toteutuu huoltajan ilmoituksen mukaisesti. Koulujen uskonnollisten tilaisuuksien aikana niihin osallistumattomille oppilaille järjestetään vaihtoehtoista ja mielekästä toimintaa.

Uskonnollisia tilaisuuksia ovat mm:

* jumalanpalvelukset, uskonnolliset päivänavaukset, hartaushetket, rukoushetket kirkossa, moskeijassa tai temppelissä, joihin osallistutaan uskontoa tunnustaen
* uskonnolliset tilaisuudet, joihin selkeästi kuuluu merkittävänä osana tunnustuksellisuutta

Uskonnollisia tilaisuuksia eivät ole mm:

* opetukseen liittyvä tutustuminen rukouksiin, virsiin ja uskonnollisiin toimituksiin
* opetukseen liittyvä tutustuminen uskonnolliseen elämään ja kirkkoihin, moskeijoihin tai temppeleihin esimerkiksi opintokäyntinä (esim. oppilaille voidaan näyttää video kastetilaisuudesta tai heidät voidaan opetustarkoituksessa viedä seuraamaan kodin tai työhuoneen siunaustilaisuutta)
* yksittäisen virren laulaminen, jouluevankeliumi tai oppilaiden esitys juhlatilaisuudessa

Palautetaan luokanopettajalle tai luokanvalvojalle

Oppilas \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ Luokka \_\_\_\_\_\_\_\_\_\_\_\_\_\_\_\_\_

Rastittakaa päättämänne vaihtoehto:

\_\_\_\_\_\_Oppilas osallistuu uskonnollisiin tilaisuuksiin.

\_\_\_\_\_\_ Oppilas ei osallistu uskonnollisiin tilaisuuksiin.

Päivämäärä \_\_\_\_\_\_\_\_\_\_\_\_\_\_\_\_\_

Huoltajien allekirjoitukset ja nimenselvennys:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_